Man deur eie vragmotor omgeryER24 se helikopter op die toneel. ŉ 34-jarige man van Pretoria is in ŉ ernstige toestand in die hospitaal nadat hy vermoedelik in ŉ fratsongeluk deur sy eie vragmotor raakgery is. Volgens Vanessa Jackson, ŉ woordvoerder van ER24, het die voorval Vrydagoggend by die slagoffer se huis in Mamelodi, oos van Pretoria, plaasgevind. “Dit wil voorkom asof dit ŉ fratsongeluk was. Die man is die bestuurder van die vragmotor. Hy het vermoedelik die vragmotor in sy erf geskuif waarna hy uit die voertuig geklim het. Die vragmotor het vir een of ander rede begin beweeg en oor die man se onderlyf gery,” het Jackson gesê. Die man se vrou het die voorval gesien en hulp ontbied. Paramedici moes haar op die toneel vir skok behandel. Die man het twee bene en sy heup gebreek. Hy is op die toneel gestabiliseer en met ŉ helikopter na die Doctor George Mukhari-hospitaal geneem.